Na podlagi prvega odstavka 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – Zdeb; v nadaljnjem besedilu: ZJU) Ministrstvo za solidarno prihodnost, Dunajska cesta 21, 1000 Ljubljana, objavlja

**posebni javni natečaj za položaj generalnega direktorja v Direktoratu za stanovanja**

**na Ministrstvu za solidarno prihodnost**

I.

Kandidat, ki se bo prijavil na navedeni javni natečaj, mora izpolnjevati naslednje pogoje:

* je državljan Republike Slovenije;
* ima končano visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali najmanj specialistično izobraževanje po visokošolski strokovni izobrazbi (prejšnje)/ specializacija po visokošolski strokovni izobrazbi (prejšnja) ali najmanj magistrsko izobraževanje (druga bolonjska stopnja)/ magistrska izobrazba (druga bolonjska stopnja);
* najmanj 7 let delovnih izkušenj;
* znanje uradnega jezika;
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev;
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
* funkcionalna znanja upravnega vodenja in upravljanja kadrovskih virov (pridobijo se v petnajstih mesecih od dneva imenovanja na položaj);
* osnovna raven znanja angleškega jezika.

Okvirna vsebina dela:

* vodenje strokovnih nalog na delu delovnega področja ministrstva,
* neposredna pomoč ministru pri vodenju ministrstva,
* zagotavljanje koordinacije izvajanja nalog in kontinuitete dela,
* usklajevanje opravljanja spremljajočih in organizacijskih ter strokovno tehničnih del,
* zagotavljanje napredka organizacije dela in metod dela ter izvajanje kadrovske politike,
* neposredna pomoč pri vodenju strokovnih nalog na delu delovnega področja ministrstva,
* vodenje projektnih skupin za najzahtevnejše in ključne projekte,
* samostojno oblikovanje ključnih sistemskih rešitev in drugih najzahtevnejših gradiv,
* zagotavljanje oziroma neposredna pomoč pri zagotavljanju razvoja organizacije,
* izvajanje notranjega nadzora nad izvajanjem zakona o tajnih podatkih in predpisov, izdanih na njegovi podlagi,
* opravljanje drugih najzahtevnejših nalog.

II.

Prijava kandidata mora vsebovati:

1. Izpolnjen Europass življenjepis (dostopen na spletni strani <http://europass.cedefop.europa.eu/sl/documents/curriculum-vitae>), iz katerega mora biti posebej razvidno izpolnjevanje vodstvenih in delovnih izkušenj v skladu s Standardi strokovne usposobljenosti z merili za izbiro in metodami preverjanja usposobljenosti uradnikov na položajih v državni upravi, št. 0130-1/2021/11 z dne 15. 2. 2021, ki jih je določil Uradniški svet, objavljenimi na spletni stani Uradniškega sveta.
2. Izjavo, da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev.
3. Izjavo, da zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.
4. Izjavo, da za namen tega postopka dovoljuje Ministrstvu za solidarno prihodnost pridobitev podatkov o izpolnjevanju zgoraj navedenih pogojev iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.
5. Izjavo, da soglaša s tem, da se bo zanj opravilo razširjeno varnostno preverjanje za pridobitev dovoljenja za dostop do tajnih podatkov stopnje TAJNO, v skladu z Zakonom o tajnih podatkih (Uradni list RS, št. [50/06](http://www.uradni-list.si/1/objava.jsp?urlid=200650&stevilka=2128) – UPB2, [9/10](http://www.uradni-list.si/1/objava.jsp?urlid=20109&stevilka=313), [60/11](http://www.uradni-list.si/1/objava.jsp?urlid=201160&stevilka=2820) in 8/20) ter predpisi EU ter zveze NATO.
6. Izjavo o izpolnjevanju pogoja glede znanja osnovne ravni angleškega jezika.
7. Kandidat mora prijavi predložiti vizijo prednostnih nalog in razvoja organa v mandatnem obdobju, za katerega vodenje kandidira, in sicer v obsegu določenemu s Standardi strokovne usposobljenosti z merili za izbiro in metodami preverjanja usposobljenosti uradnikov na položajih v državni upravi, ki jih je sprejel Uradniški svet na seji dne 15. 2. 2021 in veljajo od 1. 5. 2021, skupaj z vsemi spremembami in dopolnitvami.

Vizija mora biti napisana na najmanj dveh in največ petih straneh v A4 formatu. Iz vizije mora biti razvidno, da je plod lastnega razmišljanja kandidata.

Vizija mora biti sestavljena iz naslednjih delov:

* + poslanstvo organizacijske enote ali organa: kratka predstavitev vloge, položaja in poslanstva organizacijske enote ali organa;
	+ vsebinska opredelitev vizije: iz opisane vizije mora biti razvidno, kako bi kandidat prispeval k razvoju organizacijske enote ali organa in področja v mandatnem obdobju, zlasti z opredelitvijo prednostnih ciljev dela, aktivnosti za njihovo doseganje in merljivih kazalnikov realizacije le teh;
	+ okvirna opredelitev časa, potrebnega za uresničitev predlagane vizije z utemeljitvijo razlogov za posamezno zastavljeno časovno razdobje, torej z opredelitvijo korakov, potrebnih sprememb v opredeljenem časovnem razdobju, ki bi organizacijo približalo zastavljeni viziji ter finančne, kadrovske in druge posledice predlaganih sprememb oziroma potrebnih virov za uresničitev vizije, od začetka uvajanja novosti pa do vzpostavitve želenega stanja v skladu s predlagano vizijo;
	+ morebitne zakonske spremembe, ki bi bile potrebne za uresničitev vizije.
1. Izjavo, da soglaša s psihološkim testiranjem vodstvenega potenciala (več o tem v Standardih na str. 7 in 8).

III.

Po 13. točki 6. člena ZJU se kot delovne izkušnje šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Izbrani kandidat bo delovne izkušnje dokazoval z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat pridobljen magisterij znanosti ali doktorat oziroma zaključen specialistični študij, ter za eno leto v primeru, ko ima kandidat opravljen pravniški državni izpit oziroma pravosodni izpit.

IV.

Posebna natečajna komisija, ki jo imenuje Uradniški svet, ugotovi, kateri kandidati izpolnjujejo pogoje za položaj in kateri kandidati so glede na svojo strokovno usposobljenost primerni za ta položaj. Strokovno usposobljenost kandidatov bo posebna natečajna komisija preverjala v skladu s Standardi.

Posebna natečajna komisija bo kandidatom, ki izpolnjujejo pogoje in so glede na svojo strokovno usposobljenost primerni za položaj, ter kandidatom, ki se ne uvrstijo na seznam strokovno usposobljenih kandidatov, izdala poseben sklep.

V.

Izbrani kandidat bo imenovan na položaj za dobo petih let z možnostjo ponovnega imenovanja. S kandidatom, izbranim na javnem natečaju, ki pred tem ni imel statusa uradnika, se sklene pogodba o zaposlitvi za obdobje petih let. Položaj bo opravljal glede na naziv sekretar na sedežu organa.

VI.

Skladno s peto točko 52. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, št. 58/03, 81/03, 109/03, 43/04, 58/04 – popr., 138/04, 35/05, 60/05, 72/05, 112/05, 49/06, 140/06, 9/07, 33/08, 66/08, 88/08, 8/09, 63/09, 73/09, 11/10, 42/10, 82/10, 17/11, 14/12, 17/12, 23/12, 98/12, 16/13, 18/13, 36/13, 51/13, 59/13, 14/14, 28/14, 43/14, 76/14, 91/14, 36/15, 57/15, 4/16, 44/16, 58/16, 84/16, 8/17, 40/17, 41/17, 11/19, 25/19, 54/19, 67/19, 89/20, 104/20, 118/20, 168/20, 31/21, 54/21, 203/21, 29/22, 80/22, 103/22, 125/22 in 25/23) mora izbrani kandidat najkasneje v petnajstih mesecih od imenovanja na položaj pridobiti funkcionalna znanja upravnega vodenja in upravljanja kadrovskih virov.

Skladno z drugim odstavkom 30. člena Zakona o tajnih podatkih lahko izbrani kandidat začne opravljati dela na delovnem mestu, za katera je potrebno dovoljenje za dostop do tajnih podatkov višje stopnje od tistega, ki ga ima, tudi brez dovoljenja ustrezne stopnje, pod pogojem, da se je postopek za pridobitev ustreznega dovoljenja že začel in da organ, pristojen za varnostno preverjanje, oziroma drug organ, če tako določa mednarodna pogodba ali obveznost, ki izhaja iz članstva Republike Slovenije v mednarodni organizaciji, s tem soglaša. Začasen dostop do tajnih podatkov pod navedenimi pogoji ne sme trajati dlje od šestih mesecev.

VII.

Pisno prijavo z izjavami je potrebno poslati v zaprti ovojnici **z označbo: "za javni natečaj" in navedbo delovnega mesta** na naslov: Uradniški svet, Tržaška 21, Ljubljana in sicer v roku 15 dni od objave, pri čemer se za začetek roka vzame prvi naslednji dan po objavi javnega natečaja na spletišču državne uprave GOV.SI.

Za pisno obliko prijave se šteje tudi elektronska oblika, poslana na elektronski naslov: gp.mju@gov.si, pri čemer veljavnost prijave ni pogojena z elektronskim podpisom.

Za morebitne dodatne informacije o izvedbi posebnega javnega natečaja se lahko kandidati obrnejo na Ministrstvo za javno upravo, na mag. Teo Juratovec, tel. št. 01 478 83 45, v zvezi z delovnim področjem pa na Ministrstvo za solidarno prihodnost, na Ano Pirkovič, tel. št. 01 369 79 48.

Izbranemu kandidatu bo izdana odločba o imenovanju na položaj, neizbrani kandidati pa bodo prejeli obvestilo o neizbiri.

V besedilu natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.

 Simon Maljevac

 minister

Številka: 10025-10/2023-2720-4

V Ljubljani, dne 27. 10. 2023